Ennon e kresk gwez, liesseurt, liesstumm, liesdoare ha kemm-digemm. Mantrus ken e c'hell kemm o neuz : Lod a zo anavezet mat ganin, bet on o vevañ en o ser pa oa ur bugel ac'hanon, anat deoc'h : An dervenn gozh he c'hef tort ha skoulmet, ar wezenn avaloù gant he bec'h a frouezh, ar gelvezenn war lein ar c'hleuz, ar wezenn bupli he fust eeun evel ur bir bannet war-zu an oabl gant ur gwareger ampart, ar wezenn vezv he c'hef marellet, ar saprenn zu ha teñval o verkañ rizenn ar c'hoad ha bevenn ar c'hevrinoù na reer meneg anezho nemet dre gomzoù damvenegus, an halegenn he barradur hebleg ha skañv, stouet a-us da velezour ar stêr hag a lez he skeud da vont gant red an dour, spontet an tamm anezhi gant he harzhidigezh.